लादेन को पाक में मिलीं कुछ सुविधाएं : ओबामा  
ओबामा ने कहा कि ऐबटाबाद में छह साल से रह रहे लादेन को उस मुल्क के अंदर कुछ बुनियादी मदद मिली थी।
अमेरिकी राष्ट्रपति बराक ओबामा ने कहा है कि पाकिस्तान के ऐबटाबाद स्थित परिसर में छह साल से रह रहे अल कायदा सरगना ओसामा बिन लादेन को उस मुल्क के अंदर कुछ बुनियादी मदद मिली थी और इस पहलू की जांच की जाने की जरूरत है।  गौरतलब है कि उनके शीर्ष सुरक्षा सलाहकार ने कहा है कि इस बात का अभी कोई सबूत नहीं है कि पाकिस्तान सरकार को अपने मुल्क में अल कायदा सरगना की मौजूदगी के बारे में जानकारी थी।  ओबामा ने सीबीएस के 60 मिनट कार्यक्रम में इस मुद्दे पर अपनी पहली सार्वजनिक टिप्पणी में कहा, हमें लगता है कि पाकिस्तान के भीतर ओसामा को कुछ मदद मिली होगी। उन्होंने कहा, हम नहीं जानते कि वे लोग पाकिस्तान सरकार में मौजूद कुछ लोग हैं या सरकार के बाहर के लोग हैं। इन चीजों की हमे जांच करने की जरूरत है और सबसे अहम है कि पाकिस्तान सरकार को जांच करनी होगी।